Zuma versoek beter rasseverhoudings in Coligny, VentersdorpPres. Jacob Zuma tydens die Jeugdagvieringe in Ventersdorp (2017) Foto: @PresidencyZA, Twitter Rassisme is ŉ siekte van apartheid wat genees moet word, het pres. Jacob Zuma Vrydag gesê. “Die jeug, swart en wit, moet saam staan in die stryd teen rassisme in die land en ŉ werklik verenigde, nierassige samelewing bou,” het hy gesê toe hy die inwoners van Ventersdorp toegespreek het tydens Jeugdag-vieringe. “Ons het ŉ jong persoon, Malthomola Moshoeu, hier in Coligny in Noordwes verloor. Hy is gewelddadig vermoor. Die omstandighede rondom die moord sal deur die hof bepaal word en ons moet die reg die geleentheid bied om sy gang te gaan.” Hy het gesê Moshoeu se afsterwe moet die mense van Coligny verenig in die toewyding om rassisme te oorwin deur saam te werk. Die seun is op 20 April oorlede. Twee boere, Pieter Doorewaard (26) en Phillip Schutte (34), is in hegtenis geneem in verband met sy afsterwe. Hulle is vrygelaat op borgtog van R5 000 elk. Hulle sal na verwagting weer op 26 Junie in die hof verskyn. Die boere voer aan Moshoeu het sonneblomme gesteel en van ŉ bewegende bakkie afgespring toe hulle hom na ŉ polisiestasie wou neem. ŉ Ooggetuie het aangevoer hy het gesê Matlhomola is uit die bewende motor gegooi. Sy afsterwe het tot gewelddadige betogings in Coligny gelei. “Ons hou die 16 Junie-herdenking in Ventersdorp, wat sy eie hartseer geskiedenis het van rasseverhoudinge, gegewe die invloed van ŉ voormalige inwoner van die dorp,” het Zuma gesê, met verwysing na AWB-leier Eugène Terre’Blanche. “Terselfdertyd het Ventersdorp ŉ positiewe geskiedenis, omdat oom JB Marks nou hier begrawe is. Kom ons bou ŉ nierassige dorp waar Suid-Afrikaners mekaar respekteer en ŉ beter toekoms saam bou, ter nagedagtenis aan Oliver Tambo en JB Marks.”